U-I-205/97
Natisni
Opravilna št.:
U-I-205/97
Datum odločitve:
4. 2. 1999
Objavljeno:
OdlUS VIII, 24
ECLI:
ECLI:SI:USRS:1999:U.I.205.97
Akt:
Zakon o stavbnih zemljiščih (Uradni list RS, št. 44/97) (ZSZ)
Izrek:
Pobuda za začetek postopka za oceno ustavnosti Zakona o stavbnih zemljiščih se zavrže.
Evidenčni stavek:
Le splošno predvidevanje možnosti nastanka posegov v pravice oziroma pravni položaj pobudnika ni zadostna podlaga za utemeljitev pravnega interesa, saj je ta podan le, če izpodbijani predpis dejansko neposredno posega v njegove pravice, pravne interese oziroma pravni položaj.
Geslo:
Pravni interes kot procesni pogoj za začetek postopka pred Ustavnim sodiščem na podlagi pobude.
Stavbna zemljišča.
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Slavica Dokič, Piran
Datum vloge:
1. 8. 1997
Vrsta odločitve:
sklep
Vrsta rešitve:
zavrženje
Dokument:
US19290
Dokument v PDF obliki:
U-I-205-97.pdf
115 KB
Prenesite datoteko
U-I-205/97
4.2.1999
S K L E P
Ustavno sodišče je v postopku za preizkus pobude Slavice Dokič iz Pirana na seji dne 4. februarja 1999
s k l e n i l o:
Pobuda za začetek postopka za oceno ustavnosti Zakona o stavbnih zemljiščih (Uradni list RS, št. 44/97) se zavrže.
O b r a z l o ž i t e v
1. Pobudnica ne izpodbija konkretnih določb Zakona o stavbnih zemljiščih (v nadaljevanju: ZSZ), temveč le na splošno navaja, naj se oceni ustavnost Zakona, kolikor ne določa, da se kot stavbna zemljišča štejejo tudi zemljišča v zasebni lasti, ki so imela po dosedanjih predpisih status nezazidanega stavbnega zemljišča. Ker ne vsebuje ureditve tega vprašanja, je s tem po mnenju pobudnice dopuščena možnost, da se mimo Zakona s spreminjanjem planskih aktov posega v pridobljene gradbene in druge pravice lastnikov takšnih stavbnih zemljišč. Zaradi teh neurejenih vprašanj je po mnenju pobudnice ZSZ v nasprotju z določbo 67. člena Ustave, po kateri se z zakonom določi način pridobivanja in uživanja lastnine tako, da je zagotovljena njena gospodarska, socialna in ekološka funkcija.
2. Pobudnica utemeljuje svoj pravni interes s tem, da je lastnica nezazidanega stavbnega zemljišča, ki je s srednjeročnim planom in zazidalnim načrtom Fiesa Pacug opredeljeno kot stavbno zemljišče in na katerem je bila predvidena gradnja.
3. V skladu z določbo 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko da pobudo za začetek postopka vsakdo, če izkaže svoj pravni interes. Ta pa je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj.
4. Pobudnica z navedbami, da je pravni interes podan že z njenim lastništvom stavbnega zemljišča in da bi ob morebitnih kasnejših spremembah planskih aktov lahko bila prizadeta njena pravica, ne izkazuje, da izpodbijani zakon neposredno posega v njene pravice oziroma pravni položaj. Le splošno predvidevanje možnosti nastanka posegov v pravice oziroma pravni položaj pobudnika ni zadostna podlaga za utemeljitev pravnega interesa, saj je ta podan le, če izpodbijani predpis dejansko neposredno posega v njegove pravice, pravne interese oziroma pravni položaj. ZSZ velja za vsa stavbna zemljišča (ne glede na to, ali je bila pred njegovo uveljavitvijo na njih lastninska pravica ali pravica uporabe), ni pa predpis, s katerim bi se določala namembnost zemljišč. Torej njegove določbe ne posegajo neposredno v pravice, pravne interese oziroma pravni položaj pobudnice, zato je Ustavno sodišče pobudo zavrglo.
5. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Zvonko Fišer, dr. Miroslava Geč - Korošec, Lojze Janko, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen